《嘉定登舟作》
宋代·黄琮

汉嘉城南雨新晴，汉嘉城下登舟行。舟行适意那有此，楼台摇舟绿波起。

凌云有意送行客，九峰青人船窗里。大波怒起声喧豗，濛水涐水横江来。

阳侯出斗踏巨浪，罔象逃遁愁惊雷。长年三老惯涉险，到此变色胡为哉。

举头喧呼人踊跃，船势忽如飞隼落。乌尤山下一回头，犹见惊涛溅佛脚。

清风不动旗影斜，鼓音未断回帆挝。翠羽惊飞江上鸟，白蘋开满江边花。

江鸟江花无限景，碧流舟漾波纹静。无数数烟峦翠作堆，分明倒卧峨眉影。

峨眉山影和烟沈，峨眉雪水入江深。船头一掬寒沁齿，好试平生冰雪心。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。